52. schôdza NR SR - 1.deň - B. popoludní
Dátum: 2026-05-26
Poslanec: Szalay, Tomáš (SaS)
Druh vystúpenia: Vystúpenie v rozprave

Krásny deň, dámy a páni. Ďakujem veľmi pekne za slovo, pán predsedajúci. Poznáte tie príbehy, keď máte taký míting vo firme. Dlho tam sedíte a potom si poviete, že namiesto tohto mítingu to mal byť e-mail. Tak toto mala byť pôvodne faktická poznámka. Je to vystúpenie v rozprave, nie mojím teda úplne pričinením. Ja som chcel, keďže rozprávame teraz v tejto zlúčenej rozprave aj o návrhu skupiny poslancov na prijatie podrobnejších pravidiel rokovania Národnej rady, tlač 1386, tak som si zobral tie vizuálne pomôcky, ktoré sme tu už od kolegyne Štefuľovej videli a možno by som sa teda chcel možno aj rozprávať s predkladateľmi, že ako mám niektoré veci chápať, prípadne či by sme ešte nemohli niektoré veci dovysvetľovať, ktoré sa týkajú rokovacieho poriadku nového. Lebo dnes som mal ja takúto skúsenosť s podpredsedom Národnej rady, ktorý ale nebol pán Gašpar. Bol to pán podpredseda Danko, ktorý mi oznámil, že som úbožiak. Tykal mi. Ja som si s ním nikdy nepotykal. Mi povedal, že som úbožiak. Čo si to dovoľujem kritizovať jeho priateľku, ktorá je kozmetička a má kozmetický salón. Ona botox si nepichá. A nech sa mu nevyhrážam. A nemyslím si, že by sme vlastne nový rokovací poriadok mali presadzovať spôsobom, že vedenie tohto parlamentu bude a priori ten rokovací poriadok porušovať. Ja neviem, ja som s pánom Dankom husi nepásol. Ja si vyprosujem tento typ slovníka. Ja som do parlamentu neprišiel provokovať. Ja tu nerobím nejaké eskamotérske kúsky. Ja si ani neobliekam sako s nejakým nápisom, čím vôbec nechcem spochybňovať právo Lojza Hlinu také niečo urobiť a fakt si vyprosím, aby vedenie parlamentu so mnou jednalo ako s úbožiakom. Hej? A očividne nemáme nejaký nástroj, ako si môžem uplatniť voči tomuto nejakú nápravu škody alebo niečoho podobného. Očividne quod licet Iovi, non licet bovi, čo je dovolené. Ešte, pán poslanec. Áno, ja mám na to právo ako predsedajúci a dokonca povinnosť. Môžete dokončiť všetko, čo chcete povedať. Chcem vám povedať, že máte na to nástroj. Máte možnosť sa sťažovať na mandátovo-imunitnom výbore. Ja dokonca som sedel, potvrdím slová, ktoré ste počuli, ale bavíme sa tu o nejakých troch iných bodoch programu. A ja to len preto budem vždy opakovať, aby to zaznelo na záznam, lebo porušujete rokovací poriadok všetci, ktorí diskutujete mimo prerokovanej veci. A chápem vás, ale nástroje na to v rokovacom poriadku máte. Myslím, že sa jedná o § 137. Ale nech sa páči, môžete pokračovať. Rozdiel ešte, pán, keď už mám slovo, pán Dostál, viete. Ak niekto vystupuje, beží mu čas. A vykrikujú, ako teraz vykrikujú, tak nie je možné dokončiť také vystúpenie. Ja vystúpenia len prerušujem a následne nechám pokračovať v tom, čo chce povedať rečník, tak, aby to mohol v kľude dopovedať. Aj keď sa odchyľuje od prerokovanej veci. Takže nech sa páči, môžete pokračovať. Ako, cením si toto, že toto je taký závan diskusie, čo ja som ochotný s vami viesť aj tento typ diskusie, len teda mi povedzte, kde inde to mám povedať, ak nie pri rokovaní, kde preberáme návrh poslancov na prijatie podrobnejších pravidiel k tomu, ako si vykladať ten rokovací poriadok, ako ho implementovať, ako s ním pracovať. Kde inde mám takúto epizódu, ktorú som zažil, porozprávať, keď nie práve pri takomto type bodu? Dobre, čiže nemám používať rozpravu podľa vás na to? Dobre, tak môžem dať status, whatever. Každopádne mrzí ma, že sme sa dostali do toho, že teraz ideme gramaticky vykladať toto a nie spôsobom, že poďme tu rokovať o zmysluplných veciach, zmysluplným spôsobom. Však je to, dúfam, drvivá väčšina inteligentných ľudí, ktorí rozumieme, akým spôsobom sa má viesť debata. A nie, že si tu budeme vytrhávať paragrafy a nimi sa oblievať o hlavu. A pred stromami vidieť ten les. Ako ja som sem naozaj do tohto parlamentu prišiel, že OK, ja, keď som v opozícii, tak hádam sa budeme navzájom počúvať a budeme veci posúvať dopredu. V zdravotníckom výbore, to vám rovno poviem, v zdravotníckom výbore máme veľmi konštruktívnu debatu. A to je jedno, z ktorej sme strany, a tam by vláda Baláža nenapadlo niekomu zobrať slovo len preto, že trošičku sa odbehol od témy, lebo vie, že sa budeme baviť o tom zdravotníctve. Ani ja som vám sem neprišiel, pán Gašpar, akože obíjať o hlavu niečo, do čoho ma vôbec nič nie je. A preto ma to ruší a vyrušuje, že vlastne mi do toho zasahujete takýmto spôsobom. Nemám pocit, že som urobil niečo zlé. Naozaj nemám ten pocit. Ak vy ten pocit máte, tak aj vy môžete dať samozrejme podnet na mandátovo-imunitný výbor, ale ja sa ospravedlňujem všetkým, ktorých som týmto svojím krátkym príspevkom zdržal. Vravím, mohol to byť mail.